તેમણે ઉમેર્યું કે ‘અમે આ બાબતે બહુ સ્પષ્ટ છીએ અને ચીનને કહ્યું પણ છે કે તેણે શું ફેરફાર કરવા જોઈએ. પણ દુર્ભાગ્યની વાત છે કે ચીને તેનું વર્તન સુધાર્યું જ નહીં અને અમેરિકન અર્થતંત્ર સામે જોખમ ઊભું થયું. ચીને અમારી સાચી ચિંતા પર ધ્યાન આપવાને બદલે વળતો પ્રહાર કર્યો અને અમારી પ્રોડક્ટ્સ પર ટેરિફ લાગુ કરી દીધા. આવા પગલાંને કોઈપણ રીતે યોગ્ય ગણાવી ન શકાય.' અમેરિકાએ લાગુ કરેલા નવા ટેરિફના જવાબમાં ચીને બુધવારે જ પ્રતિક્રિયા આપતા કહ્યું હતું કે આ આઘાતજનક બાબત છે. તેણે વળતા પ્રહારની ચેતવણી આપી હતી અને કહ્યું હતું કે ટ્રેડ વોરને કારણે વૈશ્વિક વ્યાપાર પર જોખમ ઊભું થશે. ચીનના વાણિજ્ય મંત્રાલયે અમેરિકાના આ પગલાંને સંપૂર્ણ અસ્વિકાર્ય ગણાવ્યું હતું.